Stjórn og stjórnendur Íslandspósts ohf. ( ÍSP ) íhuguðu alvarlega að stefna eiganda sínum , það er íslenska ríkinu , vegna samkeppnislagabrota . Ástæðan var framboð stjórnvalda og dótturfélaga þeirra á þjónustu sem var í samkeppni við ePóst , dótturfélags Póstsins . Saga ePósts er ákveðin harmsaga en um er að ræða þróunarverkefni ÍSP sem miðaði meðal annars að því að þróa og vinna rafrænar samskipta - og dreifingarlausnir . Var til að mynda stefnt að því að nýta kerfið til að senda launaseðla og ýmis skjöl rafrænt til einstaklinga frá fyrirtækjum og stofnunum . Verkefninu var ýtt úr vör árið 2008 og ári síðar keypti Pósturinn kerfi af Canada Post , verðmiðinn var 1,3 milljónir kanadískra dollara eða kringum 140 milljónir íslenskar , sem nýta átti til verksins . Árið 2012 var verkefnið fært í dótturfélag eftir ábendingar Samkeppniseftirlitsins ( SKE ) um að betur færi á því að verkefnið væri ekki undir hatti ÍSP . Við stofnun félagsins var 247 milljóna króna samtímalán frá ÍSP til ePósts bókfært hjá félögunum . Það er skemmst frá því að segja að ekkert gekk upp í rekstri félagsins . Fyrsta árið tapaði það 80 milljónum , eigið fé neikvætt í árslok 2013 og handbært fé ekkert . Félagið fékk 55 milljóna króna lán frá móðurfélagi sínu árið 2014 en ekkert virðist hafa verið greitt af því . Einnig er athyglisvert að á sama tíma og lánið árið 2013 var veitt ákvað ÍSP að hækka gjaldskrá einkaréttar þar sem handbært fé væri uppurið og rekstrarhalli fjármagnaður með yfirdráttarlánum . Umrætt lán til ePósts var ekki látið bera vexti og skilyrðum í samkeppnissátt við SKE , um að slíkt yrði gert , var ekki fylgt . Félagið var að lokum sameinað móðurfélaginu í fyrra á ný í trássi við skilyrði sáttarinnar . Von er á ákvörðun frá SKE vegna brotsins . Séu vextir reiknaðir á lánið má áætla að tap ÍSP vegna ævintýrisins sé ríflega 400 milljónir króna . Engin almennileg hreyfing komst á verkefnið og árið 2015 voru starfsmenn félagsins færðir til ÍSP og verkefnum ePósts sinnt af þeim í hjáverkum . ePóstur varð undir í samkeppni við Ísland.is , vef sem forsætisráðuneytið starfrækir gjaldfrjálst , og Greiðsluveituna en þar er á ferð fyrirtæki í eigu Seðlabankans . Vildi ríkisfyrirtækið ÍSP því meina að eigandi sinn hefði brotið á sér með ólögmætri samkeppnisstarfsemi . Eru hugleiðingar þess efnis færðar í fundargerð stjórnar frá í maí 2014 . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .